Առաքել Քարամյան

**Տ. Առաքել արքեպիսկոպոս Քարամյան** (գավազանի անունը՝ Էլբեկ Երեմի Քարամյան, ), քրիստոնեական եկեղեցական գործիչ, Հայաստանյայց Առաքելական Սուրբ Եկեղեցու Կոտայքի թեմի առաջնորդ (1996 թվականի մայիսի 30-ից)։

## Կենսագրություն
Ծնվել է 1964 թվականի հուլիս 20-ին Մարտունու շրջանի Երանոս գյուղում։ Նախնական կրթությունը ստացել է տեղի միջնակարգ դպրոցում։ 1979-1985 թվականներին հեռակա կարգով սովորել ու ավարտել է Երևանի Խաչատուր Աբովյանի անվան մանկավարժական ինստիտուտի բանասիրական բաժինը։ 1980 թվականին ընդունվել է Ս. Էջմիածնի հոգևոր ճեմարան։ 1982-84 թվականներին ծառայել է խորհրդային բանակում, որից հետո ուսումը շարունակել ճեմարանում։ 1988 թվականի մայիսի 12-ին, ձեռամբ Տ.Հուսիկ արք. Սանթուրյանի, ձեռնադրվել է սարկավագ և նշանակվել «Ալեք և Մարի Մանուկյան» գանձատան տնօրեն։ 1989 թվականի մարտի 15-ին պաշտպանել է ավարտաճառ՝ «Եփրեմ Սսեցի Աջապահյան Կաթողիկոսի «Մեկնութիւն Յովանու Մարգարեի»» թեմայով։
  
1989 թվականի հունիսի 11-ին ձեռնադրվել է աբեղա։ 1989 թվականի օգոստոսի 25-ից նշանակվել է Սիսիանի Սբ. Հովհաննես եկեղեցու հոգևոր հովիվ։ 1990 թվականի մայիս 10-ից Ամենայն Հայոց Կաթողիկոս Ն.Ս.Օ.Տ.Տ.Վազգեն Ա-ի կողմից նշանակվել է Սյունյաց թեմի առաջնորդական փոխանորդ՝ Գորիս քաղաքում։ 1993 թվականի ապրիլի 3-ից նշանակվել է Արարատյան Հայրապետական թեմում՝ որպես առաջնորդական փոխանորդի օգնական և Սևանի ավազանի հոգևոր տեսուչ։ 1994 թվականի հունիսին մեկնել է Գերմանիայի Ռեգենսբուրգ քաղաք և վեց ամիս ուսանել տեղի աստվածաբանական համալսարանում։ 1994 թվականի հունիսի 3-ին պաշտպանել է վարդապետական թեզ՝ «Առաքել Սյունեցու «Ամենայն չար տաջելի է»» թեմայով։ 1994 թվականի դեկտեմբերից նշանակվել է Սևանյան դպրանոցի տեսուչ։ 1996 թվականի մայիսի 30-ից Ն.Ս.Օ.Տ.Տ. Գարեգին Ա Ամենայն Հայոց Կաթողիկոսի կողմից նշանակվել է Կոտայքի թեմի առաջնորդ և պաշտոնավարում է մինչ օրս։ 1997 թվականի հունիսի 15-ին ձեռամբ Գարեգին Ա. Ամենայն Հայոց Կաթողիկոսի ձեռնադրվել է եպիսկոպոս։

## Պարգևներ
2001 թվականի հուլիսի 18-ին ստացել է Կոտայքի մարզի Չարենցավան քաղաքի պատվավոր քաղաքացու կոչում։ 2009 թվականի փետրվարի 18-ին պարգևատրվել է Կոտայքի մարզպետի հուշամեդալով։ 2010 թվականի մարտի 26-ին ստացել է Կոտայքի մարզի Ծաղկաձոր քաղաքի պատվավոր քաղաքացու կոչում։ 2011 թվականի դեկտեմբերի 24-ին ՀՀ պաշտպանության նախարարի թիվ 1537 հրամանով պարգևատրվել է  «ՀՀ Զինված ուժերի 20 տարի» հոբելյանական մեդալով։ 2013 թվականի հունվարի 23-ին ՀՀ պաշտպանության նախարարի թիվ 58 որոշմամբ պարգևատրվել է «Մարշալ Բաղրամյան» մեդալով։ 2013 թվականի փետրվարի 1-ին Ն.Ս.Օ.Տ.Տ. Գարեգին Բ Ամենայն Հայոց Կաթողիկոսի տնօրինությամբ նշանակվել է որպես ՀՀ Ոստիկանության հոգևոր պատասխանատու։

2013 թվականի հունիսի 6-ին ՀՀ Ոստիկանության պետի թիվ 1807 հրամանով պարգևատրվել է «Քննչական գլխավոր վարչության 50-ամյակի» շքանշանով։ 2014 թվականի ապրիլ 14-ի թիվ 1001-Ա հրամանով պարգևատրվել է «Օրենքի պատվար» մեդալով։ 2014 թվականի մայիսի 14-ին Ն.Ս.Օ.Տ.Տ. Գարեգին Բ-ի կողմից արժանացել է Արքության պատվի։ 2015 թվականի հունվարի 23-ին ՀՀ պաշտպանության նախարարի թիվ 45 որոշումով պարգևատրվել է «Անդրանիկ Օզանյան» մեդալով։ 2015 թվականի օգոստոսի 21-ին ստացել է ՀՀ Կոտայքի մարզի Աբովյան քաղաքի պատվավոր քաղաքացու կոչում։ 2017 թվականի հուլիսի 15-ին ՀՀ Ոստիկանապետի թիվ 1632 որոշմամբ պարգևատրվել է «Համագործակցության համար» մեդալով։ 2017 թվականի սեպտեմբեր 20-ին պարգևատրվել է Արցախի ազատության պայքարում կատարած հատուկ ծառայությունների համար «Մայրական երախտագիտության» մեդալով։ 2018 թվականի ապրիլի 5-ին պարգևատրվել է «Ոստիկանության 100 ամյակ» հոբելյանական մեդալով։

### Հարցազրույցներ
*«Անհայրենիք ադրբեջանական ու թուրքական ոսոխը կրկին իր յաթաղանը ուղղեց խաղաղասեր հայի կողմը»,
*«Ազգովի պետք է ծառայենք երկրի, պետության շահին՝ մի կողմ դնելով նեղ անձնական շահը»,
*«Մենք չենք կարող թույլ տալ, որ կրկնվի 1915 թվականի դեպքերը»։

### Տեսահարցազրույցներ
*««Անդրանիկ Օզանյան» մեդալի առթիվ»
*«Ակունք գյուղի հոգեւոր-մշակութային կենտրոնի բացման արարողությունը»,
*«Սուրբ Պողոս եկեղեցու և Սուրբ Պետրոս մատուռի օծումը»,
*«Կոտայքի թեմի բազմազավակ ընտանիքները հյուրընկալվեցին Մայր Աթոռ Ս․ Էջմիածնում»,
*«Քահանայական ձեռնադրություն»,
*«Երեխաների աջակցության հիմնադրամի»,
*«Սննդի օգնություն կարիքավոր ընտանիքներին»։

## Ընտանիք
Կուսակրոն է։ Ունի մեկ դուստր (Ռուզան) և մեկ որդի։ Որդին ՀՀ ԱԱԾ նախկին տնօրեն, Հայաստանի քննչական կոմիտեի նախկին նախագահ Արգիշտի Քյարամյանն է։ Երեխաների մայրը Լարիսա Ռուբենի Քարամյանն է։

## Ծանոթագրություններ

Կատեգորիա:Հայ առաքելական արքեպիսկոպոսներ
Կատեգորիա:Հայ առաքելական եկեղեցու թեմական առաջնորդներ